Sag C-71/02





Herbert Karner Industrie-Auktionen GmbH

mod

Troostwijk GmbH





(anmodning om præjudiciel afgørelse indgivet af Oberster Gerichtshof (Østrig))

«Frie varebevægelser – artikel 28 EF – foranstaltninger med tilsvarende virkning – reklamebegrænsninger – henvisning til varers handelsmæssige oprindelse – varer, der hidrører fra en virksomheds konkurs – direktiv 84/450/EØF – grundlæggende rettigheder – ytringsfrihed – proportionalitetsprincippet»

Forslag til afgørelse fra generaladvokat S. Alber fremsat den 8. april 2003

Domstolens dom (Femte Afdeling) af 25. marts 2004

Sammendrag af dom

1. Præjudicielle spørgsmål – Domstolens kompetence – anmodning om fortolkning af artikel 28 EF i en situation, hvor de faktiske omstændigheder er begrænset til det nationale område – ikke afvisning – betingelser – bestemt tilfælde

(Art. 28 EF og art. 234 EF)

2. Frie varebevægelser – kvantitative restriktioner – foranstaltninger med tilsvarende virkning – national bestemmelse, der forbyder henvisninger, der i reklamer gives til den handelsmæssige oprindelse af varer, der hidrører fra et konkursbo, men ikke længere tilhører konkursboet – foranstaltning, som uden forskelsbehandling regulerer bestemte former for salg – foranstaltning, der ikke er omfattet af forbuddet i artikel 28 EF – ikke i strid med ytringsfriheden – forfølgelse af de lovlige formål om beskyttelse af forbrugerne og god handelsskik

(Art. 28 EF, Rådets direktiv 84/450, art. 7)

1.

En anmodning om en præjudiciel afgørelse om fortolkning af artikel 28 EF skal ikke afvises, alene fordi samtlige relevante elementer i den konkrete sag, der foreligger for den nationale domstol, findes inden for en enkelt medlemsstat, når den fortolkning af fællesskabsretten, der anmodes om, ikke åbenbart synes at være unødvendig for den nationale ret. En sådan besvarelse kan være til hjælp for retten, når det skal afgøres, om en national bestemmelse som et forbud mod henvisninger, der i reklamer gives til den handelsmæssige oprindelse af varer, der hidrører fra et konkursbo, men ikke længere tilhører konkursboet, kan udgøre en potentiel hindring for samhandelen mellem medlemsstaterne, der falder ind under anvendelsesområdet for artikel 28 EF.

(jf. præmis 19 og 21)

2.

Artikel 28 EF er ikke til hinder for en national bestemmelse, der uafhængigt af oplysningernes sandhedsindhold forbyder enhver henvisning til den omstændighed, at en vare hidrører fra et konkursbo, når der i offentlige bekendtgørelser eller i meddelelser, der er rettet til en større personkreds, annonceres med salg af varer, der hidrører fra et konkursbo, men som ikke længere tilhører konkursboet.

En sådan reklamebegræsning, der kan være omfattet af anvendelsesområdet for direktiv 84/450 om vildledende reklame, hvorefter medlemsstaterne har ret til at sikre en mere vidtgående beskyttelse af forbrugerne end den, der er fastsat i direktivet, forudsat at denne ret udøves under overholdelse af det grundlæggende princip om de frie varebevægelser, må anses for at vedrøre bestemte former for salg og er ikke omfattet af forbuddet i artikel 28 EF, idet den finder anvendelse uden forskel på alle de berørte erhvervsdrivende og belaster afsætningen af indenlandske og importerede produkter på samme måde.

Begrænsningen er heller ikke i strid med den grundlæggende ret vedrørende ytringsfriheden, der er anerkendt i den europæiske menneskerettighedskonventions artikel 10, idet den er rimelig og forholdsmæssig i forhold til de lovlige formål, der forfølges, nemlig beskyttelse af forbrugerne og god handelsskik.